মালতি চন্দুর

মালতি চন্দুর (২৬ ডিসেম্বর ১৯২৮ - ২১ আগস্ট ২০১৩) একজন জনপ্রিয় ভারতীয় লেখক, ঔপন্যাসিক এবং কলামিস্ট ছিলেন। তিনি ১৯৪৯ সালে ঔপন্যাসিক হিসাবে তার কর্মজীবন শুরু করেন এবং তেলুগু ভাষায় ২৬ টি উপন্যাস লিখেছেন। তিনি অন্যান্য ভাষার ৩০০ টিরও বেশি উপন্যাস তেলুগু ভাষায় অনুবাদ করেছেন। ১৯৯২ সালে তাঁর হৃদয় নেত্রি উপন্যাসের জন্য তিনি সাহিত্য একাডেমি পুরস্কার লাভ করেন। তিনি অন্ধ্র প্রভা পত্রিকায় "প্রমাদাবনাম" শিরোনামে একটি সাপ্তাহিক কলাম লিখতেন যা ৪৭ বছর ধরে একটানা প্রকাশিত হয়েছে। তিনি ১৯২৮ সালের ২৬ ডিসেম্বর ভারতের নুজভিদে ভেঙ্কটচালাম (পিতা) এবং জ্ঞানম্বা (মা) -এর ঘরে জন্মগ্রহণ করেন। মালতি তার পিতামাতার ষষ্ঠ এবং সবচেয়ে ছোট সন্তান ছিলেন। তিনি নুজভিদে অষ্টম শ্রেণি পাস করেন এবং তিনি উচ্চ বিদ্যালয়ের শিক্ষার জন্য এলুরুতে গমন করেন। এলুরুতে তিনি তাঁর মামা নাগেশ্বর রাও চন্দুরের বাড়িতে থাকতেন। ১৯৪৭ সালে তিনি এবং নাগেশ্বর রাও চেন্দুর দু'জনেই মাদ্রাজে চলে আসেন। মালতি মাদ্রাজে তার সেকেন্ডারি স্কুল লিভিং সার্টিফিকেট (এসএসএলসি) লাভ করেন। ১৯৪৭ সালের শেষের দিকে মালতি নাগেশ্বর রাও চন্দুরকে বিয়ে করেন। তাদের বিবাহ স্বাধীনতার পরে মাদ্রাজে প্রথম নিবন্ধিত বিবাহ হিসাবে চিহ্নিত হয়েছিল। ১৯৪৯ সালে ঔপন্যাসিক হিসাবে চন্দুর তার কর্মজীবন শুরু করেন। সেই দিনগুলিতে তিনি রেডিওতে তাঁর উপন্যাস বর্ণনা করতেন। তিনি অন্ধ্র প্রভা পত্রিকায় একটি সাপ্তাহিক কলাম "প্রমাদাবনাম" লিখতেন, সেখানে তিনি পাঠকদের প্রশ্নের উত্তর দিতেন এবং সামাজিক এবং ব্যক্তিগত বিষয়ে পরামর্শ দিতেন। কলামটি ৪৭ বছর ধরে অবিচ্ছিন্নভাবে প্রকাশিত হয়েছে। ১৯৫৩ সালে চন্দুর ভান্তালু–পিন্ডিভান্তালু নামে তেলুগু ভাষায় একটি রান্না বিষয়ক বই প্রকাশ করেন, বইটি কমপক্ষে ৩০ বার পুনঃ প্রকাশ হয়েছিল। চন্দুর অনেক ইংরেজি উপন্যাস তেলুগু ভাষায় অনুবাদ করেছেন এবং সেগুলি স্বাতী ম্যাগাজিনে পাঠকেরাতালু শিরোনামে প্রকাশ হয়েছে। তাঁর প্রথম উপন্যাস ছিল চম্পকাম–চিদাপুরুগুলু এবং তাঁর প্রথম গল্পটি ছিল "রাব্বালাদ্দুলু"। তাঁর বিখ্যাত উপন্যাসগুলির মধ্যে কয়েকটি হ'ল চম্পকাম – চিদাপুরুগুলু, আলোচিঞ্চু, সাদ্যোগাম, হূদয় নেত্রি, সিসিরা বসন্তম, মানাসুলনি মানাসু এবং ভূমি পুত্রি। তিনি সাপ্তাহিক পত্রিকাগুলির জন্য ছোট গল্পও লিখেছেন। তার উপন্যাসে দৈনন্দিন জীবনে মহিলাদের যে সমস্যার মুখোমুখি হতে হয় তার জন্য ব্যবহারিক সমাধান রয়েছে। তিনি তেলুগু ভাষায় ২৬ টি উপন্যাস লিখেছেন এবং অন্যান্য ভাষা থেকে তেলুগু ভাষায় ৩০০ টিরও বেশি উপন্যাস অনুবাদ করেছেন, সেগুলি পাঁচটি খণ্ডে নাভালা পরীচায়ালু নামে প্রকাশ করেন। তিনি ১১ বছর কেন্দ্রীয় চলচ্চিত্র অনুমোদন পর্ষদের সদস্য ছিলেন। ১৯৮৭ সালে চন্দুরকে তাঁর উপন্যাস হৃদয় নেত্রীর জন্য অন্ধ্র প্রদেশ সাহিত্য অকাদেমি পুরস্কার দেওয়া হয়। ১৯৯২ সালে তিনি একই উপন্যাসের জন্য কেন্দ্রীয় সাহিত্য অকাদেমি পুরস্কার লাভ করেন। ১৯৯০ সালে তিনি মর্যাদাপূর্ণ ভারতীয় ভাষা পরিষদ পুরস্কার লাভ করেন। ১৯৯৬ সালে তিনি রাজা-লক্ষ্মী পুরস্কার লাভ করেন। তিনি তেলুগু বিশ্ববিদ্যালয় পুরস্কারও পেয়েছেন। ২০০৫ সালে শ্রী পদ্মাবতী মহিলা বিশ্ববিদ্যালয় তাকে সম্মানসূচক ডক্টরেট এবং কালাপ্রাপূর্ণ উপাধিতে ভূষিত করে। ২০০৫ সালে চন্দুর এবং তার স্বামীকে ইয়ারলাগদ্দা লক্ষ্মীপ্রসাদ কর্তৃক প্রতিষ্ঠিত প্রথম লোক নায়ক ফাউন্ডেশন পুরস্কার প্রদান করা হয়। তিনি দীর্ঘদিন অসুস্থ থাকার পর ২০১৩ সালের ২১ আগস্ট চেন্নাইয়ে মারা যান। তাঁর দেহ গবেষণার উদ্দেশ্যে শ্রী রামচন্দ্র মেডিকেল কলেজ এবং গবেষণা ইনস্টিটিউটে প্রদান করা হয়। "మాలతీ చందూర్ కన్నుమూత"। Sakshi (Telugu ভাষায়)। ২২ আগস্ট ২০১৩। সংগ্রহের তারিখ ২০ নভেম্বর ২০১৮। উদ্ধৃতি শৈলী রক্ষণাবেক্ষণ: অচেনা ভাষা (link) "The ever fragrant Malathi"। The Hans India (ইংরেজি ভাষায়)। সংগ্রহের তারিখ ২১ নভেম্বর ২০১৮।  "తె\తెనుగు.ఆర్గు :: దివాణంలో ఆడుకునేవాళ్లం - మాలతీ చందూర్..." (Telugu ভাষায়)। ৪ মার্চ ২০১৬ তারিখে মূল থেকে আর্কাইভ করা। সংগ্রহের তারিখ ২০ নভেম্বর ২০১৮। উদ্ধৃতি শৈলী রক্ষণাবেক্ষণ: অচেনা ভাষা (link) "My association with Malathi Chandur"। The Hans India (ইংরেজি ভাষায়)। সংগ্রহের তারিখ ২০ নভেম্বর ২০১৮।  "Writer Malathi Chandur dead"। The Hindu (ইংরেজি ভাষায়)। ২২ আগস্ট ২০১৩। সংগ্রহের তারিখ ২০ নভেম্বর ২০১৮।  "Telugu Novelist and Winner of Sahitya Akademi, Malathi Chandur died"। Jagranjosh.com (ইংরেজি ভাষায়)। ২৩ আগস্ট ২০১৩। ১৬ ডিসেম্বর ২০১৯ তারিখে মূল থেকে আর্কাইভ করা। সংগ্রহের তারিখ ২০ নভেম্বর ২০১৮।